Omkring 665.000 kroner.

Det har en enke og to børn fået i mererstatning efter en arbejdsulykke i oktober 2017. I forbindelse med arbejdsulykken mistede ukrainske Ekaterina Makarenko sin mand og en dengang 3-årig dreng og en 8-årig datter deres far. Faderen var familiens eneste forsørger.

Forsikringsselskabet Topdanmark har betalt erstatningen. Topdanmark er forsikringsselskab for den store svineproducent, som beskæftigede den ukrainske mand i Danmark.

For at få ret til erstatning efter erstatningsansvarsloven skal arbejdsgiveren have pådraget sig et ansvar for ulykken.

Topdanmark har valgt at indgå forliget i erstatningssagen på et tidspunkt, hvor Midt- og Vestsjællands Politi stadig ikke har besluttet, om der skal rejses en sag mod landmand Peter Kjær Knudsen for brud på arbejdsmiljøloven som følge af dødsulykken.

- Selvfølgelig er jeg meget glad for, at det lykkedes mig at få denne erstatning. Den er meget vigtig for vores liv. Pengene vil blive brugt på børnene. Jeg er meget taknemmelig over for alle, som har hjulpet mig i denne sag, siger 33-årige Ekaterina Makarenko til Fagbladet 3F.

Læs også: Forsikringsselskab to år efter dødsulykke: Vi arbejder på sagen

(Artiklen fortsætter under billedet)





Kvalt

Som 34-årig omkom ukrainske Mykola Makarenko 12. oktober 2017 på en gård ved Tølløse på Vestsjælland. Han var i færd med at fjerne spirende korn oppe på korndyngen i en kornsilo, da han pludselig forsvandt ned i et hul i kornet og blev levende begravet i den halvfyldte kornsilo med havre.

Først mere end fire timer efter anmeldelsen af arbejdsulykken til politiet lykkedes det redningsarbejdere at grave ham fri i kornet.

Mykola Makarenko arbejdede for den sjællandske storproducent af svin og tidligere næstformand for Bæredygtigt Landbrug, Peter Kjær Knudsen. Landmanden havde ikke udleveret en livline til ukraineren i forbindelse med arbejdet oven på kornet i siloen.

På siden af siloen var der advarselstavler, der viste, at der kunne være luftlommer i kornet, og at man derfor ikke måtte gå derind. Men Arbejdstilsynet konstaterede under et tilsynsbesøg på virksomheden få timer efter ulykken, at en række advarselstavler på bagsiden af siloen var “umulige at se”.

Landmand Peter Kjær Knudsen har efter dødsulykken oplyst over for Arbejdstilsynet og Arbejdsmarkedets Erhvervssikring, at han havde lejet Mykola Makarenko som vikar hos et vikarbureau ved navn Europower. Vikarbureauet er gået konkurs, og den forhenværende direktør er død.

Men Fagbladet 3F har afdækket sagen og blandt andet afsløret, at løn til ukraineren blev overført fra Peter Kjær Knudsens egen bankkonto i Jyske Bank.

Læs også: Hvem var chefen?

(Artiklen fortsætter under billedet)





Erstatning for tab af forsørger

Efterfølgende afgjorde Arbejdsmarkedets Erhvervssikring i april 2018, at svineproducent Peter Kjær Knudsen var at betragte som arbejdsgiver på ulykkestidspunktet. Og Arbejdsmarkedets Erhvervssikring anerkendte Mykola Makarenkos død på jobbet som en arbejdsulykke efter arbejdsskadeloven. I den forbindelse modtog ukrainerens enke et skattefrit engangsbeløb på 165.500 kroner.

I sensommeren 2018 afgjorde Arbejdsmarkedets Erhvervssikring, at enken og de to mindreårige børn havde ret til erstatning for tab af forsørger. Børnene blev hver tilkendt et skattepligtigt beløb på 1.959 kroner om måneden, indtil de fylder 18 år.

Enke Ekaterina Makarenko blev tilkendt et skattepligtigt beløb på 5.877 kroner om måneden for en periode på tre år.

Topdanmark har betalt penge til familien som følge af afgørelserne.

Læs også: Stor mystik om kvalt ukrainers ansættelse

(Artiklen fortsætter under billedet)





Advokat: Tilfredsstillende resultat

Efter erstatningsansvarsloven kan der rejses krav om udbetaling af et såkaldt differencebeløb, når erstatning for tab af erhvervsevne opgøres til et højere beløb efter erstatningsansvarsloven end efter arbejdsskadesikringsloven.

Enke Ekaterina Makarenkos bistandsadvokat har rejst et krav på differencen - med henvisning til at Topdanmark er forpligtiget til at betale erstatning til de nærmeste pårørende efter arbejdsulykken.

Bistandsadvokat Simon Eilrich bekræfter over for Fagbladet 3F, at sagen er afsluttet med en betaling til enken og de to børn på cirka 665.000 kroner. De godt 657.000 kroner er en erstatning til enken, mens lidt over 7.000 kroner er et tilskud til børnenes konfirmation.

- Det er et klart tilfredsstillende resultat. Det har været meget vigtigt at få et godt resultat, fordi vi taler om livsgrundlaget for familien i Ukraine, siger Simon Eilrich, der er advokat og partner hos Advokatkompagniet i Aarhus.

Bistandsadvokaten havde i første omgang krævet cirka 755.000 kroner i erstatning til enken og de to børn. Han fremsatte kravet i forbindelse med en retssag rejst af Midt- og Vestsjællands Politi imod Peter Kjær Knudsens søn, Knud Kjær Knudsen, der var var til stede i kornsiloen på sin gård, da ukraineren omkom.

Men Retten i Holbæk frifandt i januar 2019 Knud Kjær Knudsen for overtrædelse af arbejdsmiljøloven i forbindelse med dødsulykken - og dermed fik enke Ekaterina Makarenko ingen erstatning i den anledning.

Men efterfølgende har bistandsadvokaten efter accept fra enken indgået et forlig på cirka 665.000 kroner med Topdanmark. Reduktionen i erstatningen på cirka 90.000 kroner skyldes først og fremmest et ønske fra enken om at få afsluttet den langvarige sag samt risikoen for ikke at få fuldt medhold i en retssag, oplyser Simon Eilrich.

(Artiklen fortsætter under billedet)





Topdanmark: I begge parters interesse

Chef for personskade i Topdanmark, Andreas Grønbæk, skriver i en e-mail til Fagbladet 3F, at det er normalt, at der bliver indgået forlig i sager om personskade. Det kan ske for blandt andet at skåne de pårørende eller involverede for en eventuel lang og tung retssag, oplyser han.

- I den konkrete sag har det været i begge parters interesse at indgå et forlig. Derfor er der nu indgået et forlig med tilfredsstillende resultat for begge parter, skriver Andreas Grønbæk.

Landmand Peter Kjær Knudsen oplyser til Fagbladet 3F, at han ingen kommentarer har til sagen.